YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (neljäs jaosto)

17 päivänä toukokuuta 1995

Asia T-241/94

Friedrich Nagel

vastaan

Euroopan yhteisöjen komissio

”Henkilöstö — Vuosiloma — Matkakulut — Matkatavaroiden ylipainosta aiheutuneet kulut”

Täydellinen teksti ranskankielellä II-353

Aihe:

Kanne, jossa vaaditaan — kumoamaan komission 17.8.1993 tekemä päätös olla korvaamatta kantajan kotipaikan ja asemapaikan välillä tehdyn matkan aikana kantajan puolisolle lentomatkatavaran ylipainosta aiheutuneita kuluja; — velvoittamaan komissio korvaamaan mainitut kulut.

Lopputulos:

Päätöksen kumoaminen osittain ja kanteen hylkääminen muilta osin.

Tuomion lyhennelmä

Kantaja, komission Sierra Leonessa olevaan edustustoon osoitettu komission virkamies, anoi itselleen, puolisolleen ja heidän kolmelle lapselleen vuonna 1992 hänen vuosilomansa aikana tehdystä matkasta aiheutuneiden kulujen korvausta. Hän anoi viiden lentolipun hinnan korvaamista sekä muun kuin sen matkan, jota koskevan matkalipun korvaamista hän anoi, aikana lentomatkatavaran 30 kg:n ylipainosta hänen puolisolleen aiheutuneiden 22800 Belgian frangin (BEF) määräisten kulujen korvaamista.

Komissio ilmoitti 17.8.1993 tekemällään päätöksellä kantajalle, että se korvaa viiden lentolipun hinnan, mutta ei hänen puolisonsa matkaan liittyviä lentomatkatavaran ylipainosta aiheutuneita kuluja, koska nämä ovat aiheutuneet muun kuin sen matkan aikana, joka korvataan hänelle henkilöstösääntöjen liitteessä VII olevan 8 artiklan 4 kohdan mukaisesti.

Kanneperuste, jonka mukaan komissio on rikkonut henkilöstösääntöjen liitteessä VII olevan 8 artiklan 4 kohtaa ja kolmannessa maassa työskentelevän virkamiehen kulujen korvausta koskevien sisäisten ohjesääntöjen 8 artiklaa

Henkilöstösääntöjen liitteessä VII olevan 8 artiklan 4 kohdan ensimmäisen alakohdan mukaan yhteisön ulkopuolelle osoitetulla virkamiehellä itsellään on oikeus, ja jos hänellä on oikeus kotitalouslisään, myös hänen puolisollaan ja samassa liitteessä olevassa 2 artiklassa tarkoitetuilla, hänen huollettavinaan olevilla henkilöillä on oikeus kerran kalenterivuodessa ja asianmukaiset tositteet esitettyään korvaukseen kotipaikkaan tehdyn matkan kuluista tai johonkin toiseen paikkaan tehdyn matkan kuluista, kuitenkin enintään ensiksi mainitun matkan kuluja vastaavaan määrään saakka (20 kohta).

Saman säännöksen toisessa alakohdassa säädetään, että jos puoliso ja henkilöstösääntöjen liitteessä VII olevan 2 artiklan 2 kohdassa tarkoitetut henkilöt eivät asu virkamiehen kanssa asemapaikassa, heillä on oikeus kerran kalenterivuodessa ja asianmukaiset tositteet esitettyään korvaukseen matkakuluista kotipaikasta asemapaikkaan tai korvaukseen matkakuluista jostakin toisesta paikasta asemapaikkaan, kuitenkin enintään ensiksi mainitun matkan kuluja vastaavaan määrään saakka (21 kohta).

Sisäisten ohjesääntöjen 8 artiklassa säädetään lentoyhtiöiden salliman lentomatkatavaran enimmäismäärän ylittävästä osasta kolmannessa maassa työskentelevälle virkamiehelle, hänen puolisolleen sekä hänen huollettavanaan oleville henkilöille ”vuosittaisten lomamatkojen aikana” aiheutuneiden kulujen korvauksesta tiettyyn enimmäismäärään saakka (23 kohta).

Yhteisöjen ensimmäisen oikeusasteen tuomioistuin katsoo, että vaikka komissio onkin täysin aiheellisesti rajoittanut sekä matkakulujen korvauksia henkilöstösääntöjen liitteessä VII olevan 8 artiklan 4 kohdan mukaisesti että lentomatkatavaran ylipainosta aiheutuvien kulujen korvauksia siten, että niitä myönnetään kullekin henkilölle ainoastaan yhdeltä vuosittaiselta edestakaiselta matkalta, sisäisten ohjesääntöjen 8 artiklan mukaan artiklan perusteella korvattavien lentomatkatavaroista aiheutuvien kulujen ei kuitenkaan tarvitse liittyä, kuten komissio väittää, henkilöstösääntöjen liitteessä VII olevan 8 artiklan 4 kohdan perusteella korvatusta matkasta aiheutuneisiin kuluihin. Sikäli kuin komissio aikoo vedota tältä osin periaatteeseen, jonka mukaan liitännäissuoritus seuraa pääsuoritusta, komission olisi pitänyt ilmoittaa selvästi sisäisten ohjesääntöjen 8 artiklassa, että lentomatkatavaran ylipainon korvausten on liityttävä henkilöstösääntöjen liitteessä VII olevan 8 artiklan 4 kohdan mukaisesti korvattuun matkaan (28 kohta).

Komission 17.8.1993 tekemä päätös siitä, että kantajan puolisolle muun kuin sen matkan, josta kantaja oli anonut ja saanut korvausta matkalipusta henkilöstösääntöjen liitteessä VII olevan 8 artiklan 4 kohdan mukaisesti, aikana lentomatkatavaran ylipainosta aiheutuneita kuluja ei korvata, on siten kumottava ja näin ollen kantajalla on oikeus matkatavaran ylipainosta aiheutuneiden kulujen 22800 BEF:n suuruiseen korvaukseen, jolle lasketaan viivästyskorkoa 8 prosenttia vuodessa 17.8.1993 alkaen maksupäivään saakka (32 kohta).

Ratkaisu:

Komission 17.8.1993 tekemä päätös kumotaan.

Komissio velvoitetaan suorittamaan kantajalle 22800 BEF:n määrä ja tälle korkoa 8 prosenttia vuodessa 17.8.1993 alkaen maksupäivään saakka.